b'\n_START_ARTICLE_\nDolomitas\n_START_SECTION_\nSavyb\xc4\x97s\n_START_PARAGRAPH_\nKietumas pagal Moso skal\xc4\x99 3,5\xe2\x80\x934,0, tankis 2900\xe2\x80\x933200 kg/m\xc2\xb3._NEWLINE_Kristalai yra trikamp\xc4\x97s\xe2\x80\x93romboedrin\xc4\x97s sandaros. Strukt\xc5\xabra \xe2\x80\x93 nuo lygios smulkiakristalin\xc4\x97s iki kaverningos, priklausomai nuo susiformavimo s\xc4\x85lyg\xc5\xb3 ir gele\xc5\xbeies bei mangano priemai\xc5\xa1\xc5\xb3 kiekio. Spalva \xe2\x80\x93 nuo baltos iki tamsiai pilkos._NEWLINE_Dolomitas susidaro lag\xc5\xabnose i\xc5\xa1 persotint\xc5\xb3 tirpal\xc5\xb3, i\xc5\xa1kritus dolomito kristalams. Susidarymo b\xc5\xabdas i\xc5\xa1 klinties, kai dal\xc4\xaf kalcio pakei\xc4\x8dia magnis. Visi\xc5\xa1kai netirpsta vandenyje, atsparus \xc5\xa1altai r\xc5\xabg\xc5\xa1\xc4\x8diai, nereaguoja su naftos produktais. Visi\xc5\xa1kai netoksi\xc5\xa1kas._NEWLINE_Dolomitas taip pavadintas pagerbiant pranc\xc5\xabz\xc5\xb3 gamtinink\xc4\x85 ir geolog\xc4\x85 D. G. T. G. de Dolomieu, kuris i\xc5\xa1tyr\xc4\x97 \xc5\xa1iaurin\xc4\x97s Italijos kalnus, v\xc4\x97liau pavadintus Dolomitin\xc4\x97mis Alp\xc4\x97mis.\n_START_SECTION_\nNaudojimas\n_START_PARAGRAPH_\nKai kuriose valstyb\xc4\x97se (JAV, Kanadoje, Vokietijoje, Norvegijoje, Jungtin\xc4\x97je Karalyst\xc4\x97je i\xc5\xa1 dolomito gaunamas magnis. Dolomitas yra gera termoizoliacin\xc4\x97 med\xc5\xbeiaga, naudojamas metalurgijoje i\xc5\xa1kloti metalo lydymo auk\xc5\xa1takrosnis, chemijos, statybini\xc5\xb3 med\xc5\xbeiag\xc5\xb3, elektrotechnikos, keramikos, da\xc5\xbe\xc5\xb3, stiklo pramon\xc4\x97je, \xc5\xbeem\xc4\x97s \xc5\xabkyje.\n_START_SECTION_\nLietuvoje\n_START_PARAGRAPH_\nLietuvoje dolomito atodangos yra ties Nemun\xc4\x97liu, Apa\xc5\xa1\xc4\x8dia, \xc5\xa0v\xc4\x97te, M\xc5\xab\xc5\xa1a, Kruoja, Tatula, L\xc4\x97veniu. \xc5\xa0iaur\xc4\x97s Lietuvoje dolomitas sl\xc5\xabgso po kvartero nuogulomis. Dolomitas kasamas Skaistgirio, Petra\xc5\xa1i\xc5\xabn\xc5\xb3, Klovaini\xc5\xb3 telkiniuose. Did\xc5\xbeiausia dalis Lietuvoje kasamos dolomito skaldos naudojama kaip skalda keli\xc5\xb3 tiesimui, blokai \xe2\x80\x93 statyboje, kalk\xc4\x97ms ir apdailos med\xc5\xbeiagoms gaminti. Dolomitin\xc4\x97s apdailos plok\xc5\xa1t\xc4\x97s buvo gaminamos Petra\xc5\xa1i\xc5\xabn\xc5\xb3 dolomitin\xc4\x97s skaldos gamykloje.'